Orden de Sant Chaime en Aragón

La Orden de Sant Chaime en Aragón s'estableix en 1212, cuan lo rei Pero II donó la villa de Mont-Albán a lo mayestre Fernando González como premio por l'aduya en la presa de Mont Albán. Lo convento de la villa de Mont Albán yera sosmeso a lo principio a lo prior d'Uclés, qui yera lo receptor de las rendas de los diferents centros santiaguistas. La Comanda de Mont Albán se convertió en la casa matriz de los establimientos de la orden en la Corona d'Aragón. Por estar una orden orichinaria de Castiella tamién recibiban una denominación orichinal en castellano de Orden de Santiago; por estar sosmesos a lo Monesterio d'Uclés, seu de la orden, tamién lis diciban en aragonés medieval Orden de Uclés.

La Comanda de Mont Albán aduyó a la reconquiesta de lo reino de Valencia. Lo comandador de Mont Albán condució a lo campo de batalla a los caballers de Sant Chaime y tamién a los habitadors de la villa. A mitat de lo sieglo XIII los dominios de la orden se facioron grans, por donacions u compra, estabilizando-se lo suyo patrimonio a finals d'este sieglo.

Las mes importants posesions santiaguistas en lo reino d'Aragón estioron:

La Comanda de Mont Albán.
Lo Hespital de Sant Bertolomeu de Zaragoza (dito dimpués de la Mercé)
La Casa de la Mercé de Teruel.
La Comanda de Sant Marcos de Teruel .
Lo lugar de Villanueva de la Uerba.
Tamién tenioron propiedaz y biens en Calatayú y Albarracín.

La Orden de Sant Chaime tenió importancia tamién en lo reino de Murcia en lo periodo d'ocupación aragonesa (1296-1304). En l'Archivo de la Corona d'Aragón bi ha textos que en charran:

ARCHIVO DE LA CORONA DE ARAGON, C, reg. 253, fol. 27v.

 Se veiga tamién 
Orden de Sant Chaime

 Bibliografía 
 Ana Mateo Palacios Las órdenes militares en Aragón CAI100, 1999.

Aragon
Sant Chaime